Atesa la disposició addicional del Decret 389/2006, de 17 d'octubre, del patrimoni festiu de Catalunya, que disposa que el Departament de Cultura i Mitjans de Comunicació ha de revisar les declaracions de festes tradicionals d'interès nacional anteriors a l'entrada en vigor del Decret i, si escau, tramitar-ne la reclassificació en alguna de les categories que preveu l'article 3.1 mitjançant el procediment que estableixen els articles 14 i 15 de l'esmentat Decret;
Atesa la Resolució del conseller de Cultura i Mitjans de Comunicació de 2 de novembre de 2010, per la qual s'incoa expedient per a la reclassificació com a festa patrimonial d'interès nacional de les Festes Decennals de la Mare de Déu de la Candela de Valls;
Atès que el Consell de la Cultura Popular i Tradicional el dia 3 de novembre de 2010 va emetre informe favorable sobre l'expedient de reclassificació;
—1 Reclassificar com a festa patrimonial d'interès nacional les Festes Decennals de la Mare de Déu de la Candela de Valls i definir-ne les característiques, que són les que consten a l'annex.
Contra aquest Acord, que exhaureix la via administrativa, es pot interposar recurs potestatiu de reposició davant el Govern de la Generalitat de Catalunya en el termini d'un mes, o bé recurs contenciós administratiu davant el Tribunal Superior de Justícia de Catalunya en el termini de dos mesos, a comptar en tots dos casos des de l'endemà de la publicació al Diari Oficial de la Generalitat de Catalunya o de l'endemà de la corresponent notificació.
L'any 1791 s'inicien les Festes Decennals, amb la fundació d'una processó en honor de la Mare de Déu de la Candela, que s'havia de celebrar cada any el dia de la Candela, i cada deu anys amb més solemnitat.
El document que avala aquesta fundació es va signar el 28 de gener de l'any 1791, pocs dies abans de la diada de la Mare de Déu de la Candela, davant del notari vallenc Sr.
Ignasi Cases, i s'hi estipulaven aspectes concrets de com havia de ser la processó anual i la de les Decennals.
Es va reunir una representació de la comunitat de preveres presidida pel Dr.
Pau Baldrich i els regidors de l'Ajuntament de Valls que van signar el document fundacional, per les tres parts,
La celebració de les Festes Decennals de la Mare de Déu de la Candela té lloc cada deu anys des de l'any 1791, tots els anys acabats en u.
No es té constància que la festa s'hagi deixat de celebrar, només hi ha el dubte en la de l'any 1821, de què no n'hi ha documentació.
Les Decennals es van anar engrandint al llarg del segle XIX, i van passar de ser festes eminentment religioses a tenir més actes civils, i en va créixer la part més lúdica i festiva.
A partir del 1871 s'hi incorporen i hi participen societats recreatives, i ja el 1881 s'hi van introduir elements profans, a més dels tradicionals actes religiosos.
També aquest any es crea per primer cop una comissió organitzadora nomenada per l'Ajuntament amb representants de l'Ajuntament mateix, parròquies, societats recreatives i veïns en nom de la ciutadania.
La data central de les Festes Decennals és el dia 2 de febrer, festivitat de la Mare de Déu de la Candela, i dia en què té lloc pel matí la benedicció de les candeles i l'ofici solemne, i per la tarda es fa la solemníssima processó votiva.
La processó en honor a la Mare de Déu de la Candela és l'origen de la celebració i, encara actualment, hi té un paper molt destacat.
Hi participen tots els entremesos, balls i danses del seguici popular, i representacions de totes les associacions i entitats vallenques amb el seu corresponent penó, acompanyant el tabernacle de la Mare de Déu de la Candela.
D'aquesta processó cal destacar, també, les ballades de l'àliga al Pati davant la Mare de Déu, i la bandera de la ciutat portada per l'autoritat de major rang que es trobi a Valls.
Durant deu dies aproximadament, tenen lloc actes festius de tota mena, que transformen la ciutat de Valls i la fan viure en un estat d'excepció festiva, només repetible en períodes prou llargs, com és el cas.
També han esdevingut ben rellevants els Jocs Florals, darrerament reconvertits en Certamen Literari de les Decennals, i les celebracions acadèmiques de proclamació de vallencs il·lustres que, des de l'any 1891, tenen lloc durant les festes.
Cada festa decennal ha estat recordada per fets i esdeveniments destacats que han marcat la diferència amb les altres.
Són unes festes que marquen cronològicament la vida dels vallencs i de la mateixa ciutat, un esdeveniment que ha anat evolucionant i transformant-se en funció del context historicosocial.
Cada decennal esdevé un fet excepcional únic a la ciutat, a la comarca i al Camp de Tarragona, una celebració tan religiosa com ciutadana, amb grans aportacions devocionals, artístiques, culturals i també de dinamització ciutadana.